钦定古今图书集成/明伦汇编/官常典/第597卷 > 舒清
## 钦定古今图书集成/明伦汇编/官常典/第597卷 > 舒清

按《明外史》本传：“清字本直，德兴人。成化二年进士。授
工部主事，督杭州竹木。适有水患，筑堤捍之，民号舒
公堤。进员外郎，有事于徽州。适钧州发地，得钱十八
万缗，奏籍之官，进营缮郎中，力损浮费，忤宦官不顾，
出为河南参议。黄河溢，灌开封城，同列多具舟自济，
清独率吏民防御，二日水降，城卒无虞。岁饥，请输漕”
米数十万石赈恤，全活多。迁四川参政，进右布政使。
立《递减法》以便民。弘治八年改广西左布政使。为政
平恕，事苟病民必去之。后已猺獞，反侧不常。清御以
恩信，皆詟服。田州土官袭职，酬金币甚厚。清召集属
吏，示以令章，而归其贿于公帑。先是，清在四川，宪宗
遣中使取铜鼓诸物。及是孝宗亦索古琴，清抗疏切
谏。寻以疾乞归，不复出。村居十馀年，专以简籍自娱。
正德中，姚源贼起，过其里，相戒曰：“此廉吏家也，不可
犯。”敛兵而去。广东布政使吴廷举颂于朝，言：“清故廉
吏，遗爱在民。今养志丘园，家徒壁立。乞量授一京官，
或敕有司月给廪，以励士风，敦薄俗。”寝不行。